ⴰⴱⵔⵉⴽ ⵓⵔ ⵉⵃⵍⵉⵏ ⴷⴳ ⵢⵉⵊⵊ ⵏ ⵡⴰⵙⵙ ⵏ ⵓⵏⴱⴷⵓ, ⵜⴳⴳⴰ ⵜⴱⵔⵉⴽⵜ ⵉⵎⵎⴰ ⵉⵙⴷⴷⵉ ⵏⵏⵙ ⴷⴳ ⵜⵖⴰⵔⵜ ⵏ ⵢⵉⵊⵊ ⵏ ⵢⵉⵖⵣⵔ. - " ⵄⴹⵍⵏ ⵉⴱⵔⵉⴽⵏ ⴰ! ⵓⵔ ⵕⵥⵉⵏ ⵜⴰⵇⵛⵓⵔⵜ " - ⵜⵏⵏⴰ, ⵓⵛⴰ ⵜⵙⵔⵙ ⴰⴳⵯⵓ. ⵜⵇⵇⵉⵎ ⵜⴱⵔⵉⴽⵜ ⵉⵎⵎⴰ ⵡⵃⴷⵙ ⵜⵙⴷⴰⵍ ⵜⵉⵎⵍⵍⴰⵍⵉⵏ ⵏⵏⵙ. ⵏⵀⵡⵍⵏ ⵉⴱⵔⵉⴽⵏ ⵏⵏⵉⴹⵏ ⴰⵟⵟⴰⵚ, ⵜⵓⵖⴰ ⵜⵏ ⴼⵜⵜⵃⵏ, ⵓⵔ ⴽⵉⴷⵙ ⵙⵙⵉⵡⵉⵍⵏ. ⵖⵔ ⵓⵎⴳⴳⴰⵔⵓ, ⴱⴷⴰⵏ ⵉⴱⵔⵉⴽⵏ ⵉⵎⵥⵢⴰⵏⵏ ⵙⵏⵓⵇⵇⵓⴱⵏ ⵜⴰⵇⵛⵓⵔⵜ ⵙ ⵓⵖⵏⴱⵓ ⵏⵏⵙⵏ, ⴰⵍ ⵎⴰⵏⵉ ⵕⵥⵏ ⵜⵜ, ⴼⴼⵖⵏ ⴷ ⵉⵊⵊ ⵖⵔ ⵡⴰⵔⵏⵉ ⵉⵊⵊ, ⵙⵏⵀⵣⵣⴰⵏ ⵢⵉⵅⴼ ⵏⵏⵙⵏ, ⵅⵣⵣⵔⵏ, ⵉⵙⵙⵓⵙⵎ ⵜⵏ ⵍⵃⴰⵍ, ⵏⵏⴰⵏ: - " ⵎⵛⵃⴰⵍ ⴷ ⵜⴰⵎⵇⵇⵔⴰⵏⵜ ⴷⴷⵓⵏⵉⵜ ⴰ! " - ⴰⵎⵏⵏⵉ ⵜⵓⵖⴰ ⴷⴰⵙⵏ ⴷ ⵉⵜⵜⴱⴰⵏ ⵎⵉⵏⵣⵉ ⵜⵓⵖⴰ ⵜⵏ ⴷⵉ ⵜⵎⵍⵍⴰⵍⵜ. - " ⴷⴷⵓⵏⵉⵜ, ⴷ ⵜⴰⵎⵇⵇⵔⴰⵏⵜ ⴰⵟⵟⴰⵚ! ", ⵜⴼⵔⵓ ⵜⴱⵔⵉⴽⵜ ⵉⵎⵎⴰ. ⵜⵇⵇⵉⵎ ⵖⵉⵔ ⵢⵉⵛⵜ ⵏ ⵜⵎⵍⵍⴰⵍⵜ ⴷ ⵜⴰⵎⵇⵇⵔⴰⵏⵜ. ⵜⵓⴷⵙ ⵢⵉⵛⵜ ⵏ ⵜⴱⵔⵉⴽⵜ ⴷ ⵜⴰⵡⵙⵙⴰⵔⵜ ⴰⴷ ⵜⵥⵕ. ⵜⵏⵏⴰ ⵜⴱⵔⵉⴽⵜ ⴰ ⵜⴰⵅⴰⵜⴰⵔⵜ: - " ⵎⴰⵏⴰ ⴰ, ⵉⵎⵙⴰⵔ ⴰⵢⵉ ⵉⵊⵊ ⵏ ⵡⴰⵙⵙ! ⵓⵔ ⵜⵣⵎⵎⵔⴷ ⴰⴷ ⵜⵙⵙⵏⴷ ⵛⵃⴰⵍ ⵜⵓⵖⴰ ⵏⵀⵡⵍⵖ! ⵜⵓⵖⴰ ⵉⵜⵜⴳⴳⵯⴷ ⵓⴱⵔⵉⴽ ⵣⴳ ⵡⴰⵎⴰⵏ, ⴰⵍ ⵎⴰⵏⵉ ⵉ ⵅⴰⴼⵙ ⵣⵢⵢⵔⵖ, ⴰⵛⴰⵡⴰⵕ ⵉⵏⵓ, ⵊⵊ ⴷⴰ ⵜⴰⵎⵍⵍⴰⵍⵜ ⴰ ⵜⵀⵏⴰ, ⵓⵔ ⴷⴰⴳⵙ ⵜⵜⵉⵡⵉ ". - " ⵎⴰⵄⵍⵉⵛ! ", ⵜⵏⵏⴰ ⴰⴽⴷ ⵢⵉⵅⴼ ⵏⵏⵙ ⵜⴱⵔⵉⴽⵜ ⵉⵎⵎⴰ, " ⴰⴷ ⴷ ⴷⵡⵍⵖ ⴰⴷ ⵜⵙⵙⴷⵍⵖ ⴷⴳ ⵢⵉⵊⵊ ⵏ ⵡⴰⴽⵓⴷ ⵏⵏⵉⴹⵏ ". ⴷⵖⵢⴰ, ⵜⵙⵍⴰ ⵜⴱⵔⵉⴽⵜ ⵉⵎⵎⴰ ⵉ ⵢⵉⵊⵊ ⵏ " ⵜⵓⴽ, ⵜⵓⴽ ". ⵉⴼⴼⵖ ⴷ ⵓⴼⵔⵓⵅ ⵏⵏⵉⴹⵏ ⵣⴳ ⵜⵎⵍⵍⴰⵍⵜ. - " ⵡⴰ, ⵓⵔ ⵉⵍⵍⵉ ⴷ ⴰⴱⵔⵉⴽ! ", ⵜⵏⵏⴰ ⵜⴱⵔⵉⴽⵜ ⵉⵎⵎⴰ ⴰⴽⴷ ⵢⵉⵅⴼ ⵏⵏⵙ, ⴰⵍ ⵎⴰⵏⵉ ⵉⵜ ⵜⵥⵕⴰ ⵉⴳⴳⵓⵔ, " ⴰⵇⵇⴰ ⴷ ⴰⵎⵇⵇⵔⴰⵏ ⴰⵟⵟⴰⵚ, ⵄⴰⵡⴷ ⵓⵔ ⵉⵃⵍⵉ ⵡⴰⵅⵅⴰ! ⴰⴷ ⴳⴳⵖ ⵎⵉⵏ ⵣⵎⵎⵔⵖ ". ⵜⵉⵡⵛⵛⴰ ⵏⵏⵙ, ⵜⵉⵡⵉ ⵜⴱⵔⵉⴽⵜ ⵉⵎⵎⴰ ⵜⴰⵔⵡⴰ ⵏⵏⵙ ⵎⴰⵕⵕⴰ ⴰⴷ ⴼⵜⵃⵏ. ⵉⵏⴹⵓ ⵓⵎⵣⵡⴰⵔⵓ ⵏⵏⵙⵏ ⴷⴳ ⵡⴰⵎⴰⵏ. ⴱⵍⴰⵛⵛⵛ! ⴼⴼⵉⵔ, ⵉⵊⵊ ⵖⵔ ⵡⴰⵔⵏⵉ ⵡⵏⵏⵉⴹⵏ, ⵓⵍⴰ ⴷ ⴰⴱⵔⵉⴽ ⵏⵏⵉ ⵓⵔ ⵉⵃⵍⵉⵏ, ⴱⴷⴰⵏ ⵜⵜⴰⴷⴼⵏ ⴷⴳ ⵓⴳⵍⵎⴰⵎ. ⴼⴼⵉⵔ, ⵜⵉⵡⵉ ⵜⴱⵔⵉⴽⵜ ⵉⵎⵎⴰ ⵜⵡⴰⵛⵓⵏⵜ ⵖⵔ ⵓⴼⵔⴰⴳ ⵎⴰⵏⵉ ⵍⵍⴰⵏ ⵉⴳⴹⴰⴹ. ⵜⵏⵏⴰ ⵜⴱⵔⵉⴽⵜ ⵉⵎⵎⴰ: " ⵣⵣⵓⵍⵎ ⵅⴼ ⵜⴱⵔⵉⴽⵜ ⵜⴰⵎⵇⵇⵔⴰⵏⵜ! ⴰⵇⵇⴰ ⵜⴰⴱⴽⴽⴰⵙⵜ ⵉ ⵖⴰⵔⵙ ⵜⵏⵏⴹ ⴰⵙ ⵉ ⵓⴹⴰⵕ ⵜⵜⵊⵊⴰ ⵜⵜ ⴰⴷ ⵜⵉⵍⵉ ⵜⴰⴱⵓⵔⵣⴰⵏⵜ ". ⵣⵣⵓⵍⵏ ⵉⴱⵔⵉⴽⵏ ⵉⵎⵥⵢⴰⵏⵏ ⵙ ⵓⵣⵔⴰⴽ. ⴼⴼⵉⵔ, ⵢⵓⴷⵙ ⵢⵉⵊⵊ ⵏ ⵓⴱⵔⵉⴽ ⴰⴷ ⵉⵥⵕ, ⵉⵏⵏⴰ: " ⵄⵎⵎⵕⵚ ⵓⵔ ⵥⵕⵉⵖ ⵛⴰ ⵏ ⵓⴱⵔⵉⴽ ⴷ ⴰⵎⵇⵇⵔⴰⵏ ⵓⵔ ⵉⵃⵍⵉ ⴰⵎ ⵡⴰ! " - ⵜⵙⵖⵓⵢ ⵜⴱⵔⵉⴽⵜ: " ⴰⵀⵀⵀⵀⵀ! " ⴱⴷⴰⵏⵜ ⵜⵎⵓⴽⵔⵉⵙⵉⵏ ⵏ ⵓⴱⵔⵉⴽ ⵓⵔ ⵉⵃⵍⵉⵏ. ⵎⴰⵕⵕⴰ ⵉⴷⵙⵏ ⴷ ⵉⵄⴼⴼⴰⵏⵏ ⴰⴽⵉⴷⵙ ⵎⵉⵏⵣⵉ ⵓⵔ ⵉⵍⵍⵉ ⴰⵎ ⵏⵏⵜⵏⵉⵏ. ⵛⵛⴰⵜⵏ ⵜ ⵉⴱⵔⵉⴽⵏ ⵏⵏⵉⴹⵏ, ⵏⵇⵇⴱⵏ ⵜ ⵜⵢⴰⵥⵉⴹⵉⵏ. ⵜⵓⵖⴰ ⵉⵅⵢⵢⵇ ⵓⴱⵔⵉⴽ ⵓⵔ ⵉⵃⵍⵉⵏ. ⵉⴷⴷⵔ ⴷⵉ ⵜⵙⵙⴰⵙⵜ ⴰⴽⵉⴷⵙⵏ. ⵓⵔ ⵜ ⵉⵅⵙ ⵓⵍⴰ ⴷ ⵉⵊⵊ ⵎⵉⵏⵣⵉ ⵓⵔ ⵉⵍⵍⵉ ⴰⵎ ⵉⵏⵏⵉⴹⵏ. ⵢⵉⵡⴹ ⴷ ⵢⵉⵊⵊ ⵏ ⵡⴰⵙⵙ, ⵉⴷⵃⴰ ⵓⴱⵔⵉⴽ ⵓⵔ ⵉⵣⵎⵎⵔ ⴰⴷ ⵉⵥⵥⵉⴹⵕ. ⵉⵔⵡⵍ ⵣⴳ ⵜⵔⴰⴱⴱⵓⵜ ⵏⵏⵙ. ⵢⵓⵣⵣⵍ ⴰⵏⵉⵛⵜ ⵎⵉⵏ ⵣⵎⵎⵔⵏ ⵉⴹⴰⵕⵏ ⵏⵏⵙ, ⴰⵍ ⵎⴰⵏⵉ ⵢⵓⴷⴼ ⴷⵉ ⵜⴰⴳⴰⵏⵜ. ⴱⵍⴰ ⵎⴰ ⴰⴷ ⵉⵙⵙⵏ ⵎⴰⵏⵉ ⵉⵍⵍⴰ. ⵉⵇⵇⵉⵎ ⵉⵜⵜⴰⵣⵣⵍ, ⴰⵍ ⵎⴰⵏⵉ ⵢⵉⵡⴹ ⵖⵔ ⵢⵉⵊⵊ ⵏ ⵓⴳⵍⵎⴰⵎ ⵎⴰⵏⵉ ⵣⴷⵖⵏ ⵉⴱⵔⵉⴽⵏ ⵉⵔⴰⵎⵢⴰⵔⵏ. ⵉⵇⵇⵉⵎ ⴷⵉⵏⵏⵉ ⵎⴰⵏⵉ ⵉⵏⵏⵓⴼⴼⵔ ⴰⴷⵓ ⵜⵓⴳⴰ. ⵢⵓⵃⵃⵍ ⴷ ⴰⵡⵃⴷⴰⵏⵉ. ⵙ ⵜⴼⴰⵡⵜ ⵏ ⵜⵉⵡⵛⵛⴰ ⵏⵏⵙ, ⵓⴷⵙⵏ ⵉⴱⵔⵉⴽⵏ ⴰⴷ ⵥⵕⵏ ⵡⵉ ⴷ ⵢⵓⵙⵉⵏ. - " ⴰⵣⵓⵍ! ⵎⵉⵏ ⵜⵄⵏⵉⴷ ⵛⴽⴽ? ", ⵏⵏⴰⵏ ⴰⵙ ⵉⴱⵔⵉⴽⵏ ⵉⵔⴰⵎⵢⴰⵔⵏ. - " ⵏⵛⵛ, ⴷ ⵉⵊⵊ ⵏ ⵓⴱⵔⵉⴽ ⵏ ⵓⴼⵔⴰⴳ! ", ⵢⴰⵔⵔ ⴷ ⵅⴰⴼⵙⵏ ⵓⴱⵔⵉⴽ ⵓⵔ ⵉⵃⵍⵉⵏ. ⵉⵏⵏⴰ ⴰⵙⵏ ⴰⵇⵇⴰ ⵉⴱⵔⵉⴽⵏ ⵉⵔⴰⵎⵢⴰⵔⵏ ⵖⴰⵔⵙⵏ ⵉⵛⵜ ⵏ ⵜⵎⵥⵕⵉ ⵡⵃⴷⵙ ⵅⴼ ⵉⴱⵔⵉⴽⵏ ⵏ ⵜⵔⴱⴱⵓⵜ. - " ⵡⴰ, ⴷ ⴰⴱⵔⵉⴽ? " ⵏⵏⴰⵏ ⵉⴱⵔⵉⴽⵏ ⵉⵔⴰⵎⵢⴰⵔⵏ " ⵄⵎⵎⵕⵚ ⵓⵔ ⵏⵥⵕⵉ ⵛⴰ ⵏ ⵓⴱⵔⵉⴽ ⴷ ⴰⵖⵢⵓⵍ ⴰⵎ ⵛⴽⴽ! ⵎⴰⵛⴰ ⵜⵣⵎⵎⵔⴷ ⴰⴷ ⵜⵇⵇⵉⵎⴷ ⴷⴰ, ⵎⴰⵍⴰ ⵜⵅⵙⴷ. ⴷⴰ ⵎⴰⵏⵉ ⵖⴰ ⵏⵜⵜⴰⵡⴰ ⵎⴰⵕⵕⴰ ⵉⴷⵏⵖ ". ⵉⵎⵎⵔ ⵓⴱⵔⵉⴽ ⵓⵔ ⵉⵃⵍⵉⵏ ⴰⵍ ⵎⴰⵏⵉ ⵉⵣⵎⵎⵔ ⴰⴷ ⵉⵇⵇⵉⵎ ⴷⴳ ⵓⴳⵍⵎⴰⵎ, ⵉⴳⴳⵯⵊ ⵣⴳ ⵉⵎⵓⴷⴰⵔ ⵏ ⵢⵉⴳⵔ. ⵉⴱⴷⴰ ⵉⵜⵜⵚⵎⵉⴹ ⵓⵏⵣⵡⵉ, ⵙⵙⵏⵜⴰⵏ ⵉⴼⵔⵉⵡⵏ ⵏ ⵡⴰⴷⴷⴰⴳⵏ ⵜⵜⵣⵡⵖⵏ. ⵢⵉⵡⴹ ⴷ ⵓⵏⴱⴷⵓ, ⵉⵊⵊ ⵏ ⵡⴰⵙⵙ, ⵜⵓⵖⴰ ⵉⵔⵣⵣⵓ ⵓⴱⵔⵉⴽ ⵓⵔ ⵉⵃⵍⵉⵏ ⴰⴷ ⵉⵛⵛ ⵊⴰⵔ ⵜⵓⴳⴰ. ⴽⴽⵉⵏ ⴷ ⵅⴰⴼⵙ ⵙⵉⵏ ⵏ ⵉⵡⵣⵣⵉⵡⵏ. - " ⴰⵣⵓⵍ ⴰⵎⴷⴷⵓⴽⵍ! - ⵣⵓⵍⵍⵏ ⵅⴰⴼⵙ ⵉⵡⵣⵣⵉⵡⵏ-. " ⵜⵅⵙⴷ ⴰⴷ ⴽⵉⴷⵏⵖ ⵜⵕⴰⵃⴷ? ⴰⴷ ⵏⵕⴰⵃ ⵖⵔ ⵢⵉⵊⵊ ⵏ ⵓⴳⵍⵎⴰⵎ ⵏⵏⵉⴹⵏ, ⵎⴰⵏⵉ ⵍⵍⴰⵏ ⵉⵡⵣⵣⵉⵡⵏ ⴰⵎ ⵏⵛⵛⵉⵏ? " ". ⵏⵏⴰⵏ ⵎⴰⵏⴰ ⴰ ⵓⵛⴰ ⴹⵡⴰⵏ ⴷⴳ ⵓⵊⵏⵏⴰ. ⵉⵙⵙⵓⵙⵎ ⵜ ⵍⵃⴰⵍ ⵉ ⵓⴱⵔⵉⴽ ⵓⵔ ⵉⵃⵍⵉⵏ, ⵎⴰⵛⴰ ⵓⵔ ⵉⵣⵎⵎⵔ ⴰⴷ ⵉⴹⵓ ⴰⵍ ⵎⴰⵏⵉ ⵉⵙⵍⴰ ⵉ ⵓⵇⵕⵟⴰⵚ. ⵉⴳⴳⵯⴷ, ⵉⵥⵕⴰ ⵉⵡⵣⵣⵉⵡⵏ ⵓⴹⴰⵏ ⴷⴳ ⵓⴳⵍⵎⴰⵎ. ⵢⵓⵣⵣⵍ ⵉⵊⵊ ⵏ ⵡⴰⵢⴷⵉ ⴷ ⴰⵎⵇⵇⵔⴰⵏ ⴰⴷ ⵜⵏ ⵉⴽⵙⵉ. ⵜⵡⴰⵙⵍⵏⵜ ⵜⵉⵅⴼⵉⴼⵉⵏ ⵏ ⵓⵣⵉⴷⴰⵏ ⴷⴳ ⵎⴰⵕⵕⴰ ⵉⵎⵓⴽⴰⵏ. ⵉⵏⴹⵓ ⵉⵊⵊ ⵏ ⵡⴰⵢⴷⵉ ⵏⵏⵉⴹⵏ ⵊⴰⵔ ⵉⵡⵣⵣⵉⵡⵏ ⵛⵡⴰⵢⵜ ⵓⵛⴰ ⵢⵓⴳⵓⵔ ⵅⴼ ⵓⴱⵔⵉⴽ ⵓⵔ ⵉⵃⵍⵉⵏ. ⵉⵅⵣⵔ ⴷⴰⴳⵙ ⵓⵛⴰ ⵉⵊⵊⵉ ⵜ. - " ⵎⴰⵏⴰ ⵥⵀⴰⵔ ⴰ ⵉ ⵖⴰⵔⵉ! " - ⵉⵏⵏⴰ ⵓⴱⵔⵉⴽ ⵓⵔ ⵉⵃⵍⵉⵏ, ⵉⵙⵔⵙ ⴰⴳⵯⵓ. ⵉⵏⵏⴰ: " ⵓⵔ ⵃⵍⵉⵖ ⴰⵟⵟⴰⵚ! ⵓⵍⴰ ⴷ ⵉⵇⵣⵉⵏⵏ ⵓⵔ ⴷⴰⵢⵉ ⵃⵎⵉⵍⵏ! ⵉⵙⵙⵄⴷⵓ ⵓⴱⵔⵉⴽ ⵓⵔ ⵉⵃⵍⵉⵏ ⵎⴰⵕⵕⴰ ⴰⴽⵓⴷ ⵏⵏⵙ ⵉⵏⵏⵓⴼⴼⵔ ⵊⴰⵔ ⵉⵡⵣⵣⵉⵡⵏ. ⴰⵍ ⵎⴰⵏⵉ ⵜⵖⵍⵉ ⵜⴼⵓⴽⵜ, ⵔⵡⵍⵏ ⵉⵇⵣⵉⵏⵏ, ⵉⴱⴷⴷ ⵓⵇⵕⵟⴰⵚ. ⵔⵓⵅ ⵏⵏⵉ, ⵉⴼⴼⵖ ⴷ ⵓⴱⵔⵉⴽ ⵣⴳ ⵡⴰⵎⴰⵏ, ⵢⵓⵣⵣⵍ ⴷⵉ ⵜⴰⴳⴰⵏⵜ. ⵙ ⵢⵉⴹ, ⵉⵔⴰ ⵉⵜⵜⵚⵓⴹ ⵓⵚⵎⵎⵉⴹ ⴰⵟⵟⴰⵚ. ⵛⵡⴰⵢⵜ, ⵢⵓⴼⴰ ⵢⵉⵅⴼ ⵏⵏⵙ ⵣⴷⴰⵜ ⵉ ⵢⵉⵛⵜ ⵏ ⵜⴰⴷⴷⴰⵔⵜ ⵜⵅⵍⴰ. ⵜⴱⴰⵏ ⴷ ⴷⵔⵓⵙⵜ ⵏ ⵜⴼⴰⵡⵜ ⵣⴳ ⵜⴳⴳⵓⵔⵜ ⵉ ⵉⴼⵜⵓⵜⵢⵏ. " ⵉⵅⵚⵚ ⴰⵢⵉ ⴰⴷ ⵏⵓⴼⴼⵔⵖ ⵣⴳ ⵓⵚⵎⵎⵉⴹ ⴰ ", ⵉⵙⵡⵉⵏⴳⵎ ⵓⴱⵔⵉⴽ ⵓⵔ ⵉⵃⵍⵉⵏ. ⵓⵛⴰ ⵢⵓⴷⴼ ⵣⴳ ⵢⵉⵛⵜ ⵏ ⵜⵣⵣⵉⵜ ⴷⵉ ⵜⴳⴳⵓⵔⵜ ⵉⵔⵣⵣⵓ ⵅⴼ ⵢⵉⵛⵜ ⵏ ⵜⵖⵎⵎⵔⵜ ⵎⴰⵏⵉ ⵖⴰ ⵉⵙⵙⵄⴷⵓ ⵉⴹ. ⴷⵉ ⵜⴰⴷⴷⴰⵔⵜ ⵏⵏⵉ, ⵜⵓⵖⴰ ⴷⵉⵏⵏⵉ ⵉⵛⵜ ⵏ ⵜⵡⵙⵙⴰⵔⵜ ⴰⴽⴷ ⵢⵉⵊⵊ ⵏ ⵓⵎⵓⵛⵛ ⴷ ⵢⵉⵛⵜ ⵏ ⵜⵢⴰⵥⵉⴹⵜ. - " ⵎⵉⵏ ⵉⵄⵏⴰ ⵡⴰ? " - ⵜⵏⵏⴰ ⵜⵡⵙⵙⴰⵔⵜ ⵏⵏⵉ, ⵙ ⵜⵉⵡⵛⵛⴰ ⵏⵏⵙ, ⴰⵍ ⵓⵎⵉ ⵜⵥⵕⴰ ⴰⴱⵔⵉⴽ ⵓⵔ ⵉⵃⵍⵉⵏ. ⵢⵓⵍⵙ ⴰⵙ ⵎⴰⵕⵕⴰ ⵎⵉⵏ ⴷⴰⵙ ⵉⵎⵙⴰⵔⵏ. " ⵎⴰⵍⴰ ⵜⵙⵇⵓⵇⵓⵄⴷ, ⵜⵜⴰⵔⵓⴷ ⵜⵉⵎⵍⵍⴰⵍⵉⵏ, ⵜⵣⵎⵎⵔⴷ ⴰⴷ ⵜⵇⵇⵉⵎⴷ " - ⵜⵏⵏⴰ ⴰⵙ ⵜⵡⵙⵙⴰⵔⵜ ⵏⵏⵉ. ⵎⴰⵛⴰ ⴰⵎⵏⵄⵉ ⵏⵏⵉ ⵏ ⵓⴱⵔⵉⴽ ⵓⵔ ⵉⵣⵎⵎⵔ ⴰⴷ ⵉⴳⴳ ⵓⵍⴰ ⴷ ⵉⵊⵊ ⵏ ⵓⵙⴽⴽⵉⵏ ⵣⵉ ⵎⴰⵏⴰ ⴰ. ⵉⵇⵇⵉⵎ ⵉⵅⵢⵢⵇ, ⵉⵙⵡⵉⵏⴳⵎ ⴷⴳ ⵢⵉⵛⵜ ⵏ ⵜⵖⵎⵎⵔⵜ ⵎⵛⵃⴰⵍ ⵜⵓⵖⴰ ⵜ ⵉⵎⵎⵔⵏ ⴷⴳ ⵓⴳⵍⵎⴰⵎ. ⵖⵔ ⵓⵎⴳⴳⴰⵔⵓ, ⵉⵏⵏⴰ ⵓⴱⵔⵉⴽ ⵉ ⵜⵢⴰⵥⵉⴹⵜ: - " ⵅⵙⵖ ⴰⴷ ⵙⵙⵏⵖ ⴷⴷⵓⵏⵉⵜ ". - " ⵛⴽⴽ, ⴷ ⴰⵎⵖⵏⴷⴼ! ⵜⴰⵔⵔ ⴷ ⵅⴰⴼⵙ ⵜⵢⴰⵥⵉⴹⵜ-. ⵎⴰⵛⴰ ⵓⵔ ⵛⴽⴽ ⵜⵜⵟⵟⴼⵖ ⵛⴰ ". ⵢⵉⵡⴹ ⵓⴱⵔⵉⴽ ⵓⵔ ⵉⵃⵍⵉⵏ ⵖⵔ ⵢⵉⵊⵊ ⵏ ⵓⴳⵍⵎⴰⵎ ⴷ ⴰⵎⵇⵇⵔⴰⵏ. ⵉⵇⵇⵉⵎ ⴷⵉⵏⵏⵉ ⴽⵓ ⴰⵙⵙ ⵉⴼⵜⵜⵃ ⵙ ⵡⴰⴷⴷⴰⵢ ⵏ ⵜⴼⵓⴽⵜ. ⵉⵊⵊ ⵏ ⵡⴰⵙⵙ, ⴽⴽⵉⵏ ⴷ ⵙⵙⵏⵏⵉ ⵛⴰ ⵏ ⵉⴳⴹⴰⴹ ⵖⴰⵔⵙⵏ ⵉⵔⵉ ⴷ ⴰⵣⴳⵔⴰⵔ. ⵄⵎⵎⵕⵚ ⵓⵔ ⵉⵥⵕⵉ ⵓⴱⵔⵉⴽ ⵓⵔ ⵉⵃⵍⵉⵏ ⵉⴳⴹⴰⴹ ⴷ ⵉⵚⴱⵃⴰⵏⵏ ⴰⵎ ⵉⵏⵏⵉ. " ⵔⵣⵣⵓⵖ ⴰⴷ ⵉⵔⵉⵖ ⴷ ⴰⵎⴷⴷⵓⴽⵍ ⵏⴽⵓⵎ " ⵉⵙⵡⵉⵏⴳⵎ. ⵉⴱⴷⴰ ⵓⵚⵎⵎⵉⴹ ⵏ ⵜⵢⴰⵣⴰ ⵉⵜⵜⵚⵓⴹ. ⵛⵡⴰⵢⵜ ⴱⴷⴰⵏ ⵡⴰⵎⴰⵏ ⵏ ⵓⴳⵍⵎⴰⵎ ⵊⵎⵎⴷⵏ. ⵜⵓⵖⴰ ⵜ ⵓⵔ ⵉⵣⵎⵎⵔ ⵉ ⵜⵚⵎⴹ ⵏⵏⵉ. ⵎⴰⵛⴰ, ⵉⴽⴽ ⴷ ⵢⵉⵊⵊ ⵏ ⵓⵔⴳⴰⵣ ⵙⵙⵏⵏⵉ, ⵉⵙⵙⵏⵊⵎ ⴰⴱⵔⵉⴽ ⵣⵉ ⵜⵎⵜⵜⴰⵏⵜ ⵙ ⵜⵚⵎⴹ, ⵢⵉⵡⵉ ⵜ ⵖⵔ ⵜⴰⴷⴷⴰⵔⵜ ⵏⵏⵙ ⴰⴷ ⵉⵃⵃⵎⴰ. ⵎⴰⵛⴰ, ⵀⵡⵡⵍⵏⵜ ⵜⵔⵡⴰ ⵏ ⵓⵔⴳⴰⵣ ⵏⵏⵉ. ⵜⵜⴰⵣⵣⵍⵏ ⵅⴰⴼⵙ ⵎⴰⵏⵉ ⵎⵎⴰ ⵉⵍⵍⴰ. ⴷⴳ ⵓⵣⵎⵣ ⴰⵎⵣⵡⴰⵔⵓ, ⵉⵔⵡⵍ ⵓⴱⵔⵉⴽ ⵓⵔ ⵉⵃⵍⵉⵏ. ⴰⵎⵏⵏⵉ ⵉⴷⴷⵔ ⵓⴱⵔⵉⴽ ⵓⵔ ⵉⵃⵍⵉⵏ ⴷⵉ ⵜⵢⴰⵣⴰ. ⵉⵊⵊ ⵏ ⵡⴰⵙⵙ, ⵉⵕⵥⵎ ⵉⴼⵔⵉⵡⵏ ⵏⵏⵙ ⵃⵎⴰ ⴰⴷ ⵢⴰⴽⴰ ⴰⴽⴷ ⵍⵃⵎⵓ ⵏ ⵜⴼⵓⴽⵜ. ⴱⵍⴰ ⵎⴰ ⴰⴷ ⴷ ⵢⴰⵔⵔ ⵜⴰⵢⵏⵉⵜ, ⵉⴱⴷⴰ ⵉⵟⵟⴰⵡ, ⵢⵉⵡⴹ ⵖⵔ ⵢⵉⵛⵜ ⵏ ⵜⵓⵔⵜⵉⵜ ⵎⴰⵏⵉ ⵉⵍⵍⴰ ⵢⵉⵊⵊ ⵏ ⵓⴳⵍⵎⴰⵎ ⴷⴳ ⵡⴰⵎⵎⴰⵙ. ⴼⵜⵜⵃⵏ ⴽⵕⴰⴹ ⵏ ⵉⴳⴹⴰⴹ ⴷ ⵉⵛⵎⵍⴰⵍⵏ ⵙ ⵔⴱⵀⵓⵜ ⴷⴳ ⵡⴰⵎⴰⵏ. ⵏⵜⵜⴰ, ⴷ ⵜⵉⴽⵉⴽⵍⴰ, ⵎⴰⵛⴰ ⵓⵔ ⵉⵙⵙⵉⵏ. - " ⴰⴷ ⴽⵉⴷⵙⵏ ⵙⵙⵉⵡⵍⵖ " ⵉⵏⵏⴰ ⵓⴱⵔⵉⴽ. " ⵣⵎⵎⵔⵏ ⴰⴷ ⵅⴰⴼⵉ ⴷ ⴰⵣⵣⵍⵏ ⴰⵍ ⵎⴰⵏⵉ ⵓⵔ ⵃⵍⵉⵖ, ⵎⴰⵏⴰ ⴰ ⵎⴰⵀⵓ ⵉ ⵓⵏⵇⴰⴱ ⵏ ⵜⵢⴰⵥⵉⴹⵉⵏ! ". ⵉⵀⵡⴰ ⵖⵔ ⵡⴰⵎⴰⵏ ⵉⵎⵉⴽⴽ ⵙ ⵉⵎⵉⴽⴽ ⵎⴰⵏⵉ ⵜⵍⵍⴰ ⵜⴽⵉⴽⵍⴰ, ⵉⵙⵙⵀⵡⴰ ⵢⵉⵅⴼ ⵏⵏⵙ, ⵉⵏⵏⵅⵍⵄ. ⵉⵥⵕⴰ ⴷⴳ ⵡⴰⵎⴰⵏ ⵉⵛⵜ ⵏ ⵜⵡⵍⴰⴼⵜ ⵏⵏⵉⴹⵏ ⵏ ⵢⵉⵛⵜ ⵏ ⵜⴽⵉⴽⵍⴰ ⵜⵛⵏⴰ! - " ⵅⵣⵔ, ⴷⵉⵏⵏⵉ ⵉⵛⵜ ⵏ ⵜⴽⵉⴽⵍⴰ ⵏⵏⵉⴹⵏ! " - ⵏⵏⴰⵏ ⵉⵔⴱⴰⵜⵏ ⵉ ⵜⵓⵖⴰ ⵉⵅⵣⵣⵔⵏ ⴷⴳ ⵓⴳⵍⵎⴰⵎ ⵣⵉ ⵜⵖⴰⵔⵜ- " ⵏⵜⵜⴰ ⵉ ⵉⵍⵍⴰⵏ ⵉⵛⵏⴰ ⴷⴰⴳⵙⵏ! " ⵉⵎⵎⵔ ⵡⵓⵍ ⵏ ⵓⴱⵔⵉⴽ ⵓⵔ ⵉⵃⵍⵉⵏ, ⵉ ⵓⵔ ⵉⵍⵍⵉⵏ ⴷ ⴰⴱⵔⵉⴽ, ⵏⵜⵜⴰ ⴷ ⵜⵉⴽⵉⴽⵍⴰ. ⵢⵓⴼⴰ ⴰⵎⴽⴰⵏ ⵏⵏⵙ ⵖⵔ ⵓⵎⴳⴳⴰⵔⵓ. 5